Diari Oficial de la Generalitat Valenciana


Sumari del DOGV 2426, del 12-01-1995 (1995/833530)

DECRET 267/1994, de 30 de desembre, del Govern Valencià, que regula determinats aspectes de les ajudes econòmiques directes per al finançament d'actuacions protegibles en matèria d'habitatge establertes en el Decret 55/1992, de 30 març.
--------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1994/12/30/267/dof/vci/html**

### Dades del document

Número de DOGV
:   2426

Data del DOGV
:   12-01-1995

Secció del DOGV
:   DISPOSICIONS GENERALS

Número del document
:   1995/833530


Data del document
:   30-12-1994

Organisme emissor
:   Conselleria d'Obres Públiques,Urbanisme i Transports

Tipus de document
:   Decret

Anàlisi jurídica

DECRET 267/1994, de 30 de desembre, del Govern Valencià, que regula determinats aspectes de les ajudes econòmiques directes per al finançament d'actuacions protegibles en matèria d'habitatge establertes en el Decret 55/1992, de 30 març.   
L'evolució del Pla d'Habitatge 92-95 a la Comunitat Valenciana, amb un alt nivell de compliment en la data d'entrada en vigor d'aquest decret, aconsella que s'establesquen les mesures necessàries per a l'ajust en l'any de tancament del pla.  
D'una banda, el volum de sol·licituds generat per a la concessió d'ajudes a l'adquisició d'habitatges de preu taxat a la Comunitat Valenciana i les previsions que conté l'article 23.3 del Reial Decret 1932/1991, de 20 de desembre, pel que fa a la disposició del préstec una vegada acabats els habitatges, recomanen l'adopció de mesures adequades per a garantir, en l'any 1995, la major disponibilitat de finançament en els habitatges efectivament acabats, sense perjudici d'aquells altres amb drets ja reconeguts.  
D'altra, les ajudes previstes en el Decret 55/1992, de 30 de març, del Govern Valencià, per a potenciar la construcció d'habitatges de protecció oficial en règim especial han proporcionat uns resultats superiors als esperats, per la qual cosa resulta procedent introduir mecanismes correctors que permeten adequar l'oferta d'habitatges sense minvar la capacitat de la demanda, i per tant, sense perjudicar els drets dels adquirents.  
D'acord amb tot això, aquest decret estableix mesures destinades a aconseguir que les previsions del Pla 92-95 s'ajusten a la realitat actual, amb el manteniment d'una prioritat adequada en els interessos i drets dels adquirents i de les condicions que, sense hipotecar futurs plans d'habitatge, permeten el compliment més adequat del pla esmentat en l'últim any de vigència.  
En l'elaboració d'aquest decret s'ha donat audiència a la Federació d'Associacions de Veïns de la Comunitat Valenciana, a la Federació Valenciana de Municipis i Províncies, a la Federació Valenciana de la Construcció, a la Unió de Consumidors de la Comunitat Valenciana, a la Federació de Consumidors i Usuaris de la Comunitat Valenciana, a l'Associació Provincial d'Empresaris de l'Edificació, a l'Associació Provincial de Promotors i Constructors de València, a l'Associació de Promotors d'Habitatges d'Alacant, a la Federació de Constructors d'Alacant, a l'Associació Provincial d'Empreses de la Construcció de Castelló, a l'Associació Espanyola de Promotors d'Habitatges Socials, als col·legis professionals d'arquitectes i d'aparelladors i arquitectes tècnics, a l'Institut Valencià d'Habitatge, SA, i al Ministeri d'Obres Públiques, Transports i Medi Ambient.  
En virtut d'això, a proposta del conseller d'Obres Públiques, Urbanisme i Transports, i amb la deliberació prèvia del Govern Valencià, en la reunió del dia 30 de desembre de 1994,  
DECRETE:  
Article primer  
Es considera adquisició protegida d'habitatges de preu taxat la definida en l'article 22 del Reial Decret 1932/1991, de 20 de desembre. Les sol·licituds per al reconeixement del dret al finançament qualificat i el visat del contracte que acredite les condicions exigides al sol·licitant i a l'habitatge, requeriran la justificació prèvia que aquesta està acabada, i la presentació de la documentació corresponent, que en el cas d'habitatges de nova construcció inclourà la documentació notarial d'acabament d'obra.  
Article segon  
Els habitatges per als qual se sol·licita qualificació provisional de règim especial amb destinació a venda, a partir de l'entrada en vigor d'aquest decret, no podran acollir-se a les ajudes establertes per als seus promotors, regulades per l'article 10.3. del Decret 55/1992, de 30 de març, del Govern Valencià.  
DISPOSICIó DEROGATòRIA   
Queden derogades les disposicions d'igual o inferior rang que s'oposen al que disposa aquest decret.  
DISPOSICIONS FINALS  
Primera  
Es faculta el conseller d'Obres Públiques, Urbanisme i Transports perquè dicte totes les disposicions que calguen per al desenvolupament i execució d'aquest decret.  
Segona  
Aquest decret entrarà en vigor l'endemà de la seua publicació en el Diari Oficial de la Generalitat Valenciana, excepte pel que fa a les disposicions de l'article primer, que ho farà al mes de la publicació.  
València, 30 de desembre de 1994  
El president de la Generalitat Valenciana,  
JOAN LERMA I BLASCO  
El conseller d'Obres Públiques, Urbanisme i Transports,  
EUGENIO BURRIEL DE ORUETA


Còpia Permalink ELI